### NN 21/2017 (10.3.2017.), Odluka o osnivanju Savjeta za Slavoniju, Baranju i Srijem

VLADA REPUBLIKE HRVATSKE

492

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11, 119/14 i 93/16), Vlada Republike Hrvatske je na sjednici održanoj 8. ožujka 2017. godine donijela

ODLUKU

O OSNIVANJU SAVJETA ZA SLAVONIJU, BARANJU I SRIJEM

I.

Osniva se Savjet za Slavoniju, Baranju i Srijem (u daljnjem tekstu: Savjet) kao savjetodavno tijelo u području koordinacije provedbe i praćenja korištenja europskih strukturnih i investicijskih fondova (u daljnjem tekstu: ESI fondovi), instrumenata i programa Europske unije, Europskog gospodarskog prostora i nacionalnih izvora u okviru Projekta Slavonija, Baranja i Srijem.

II.

Savjet čine:

– predsjednik Vlade Republike Hrvatske, u svojstvu predsjednika Savjeta

– ministar nadležan za regionalni razvoj i fondove Europske unije, u svojstvu zamjenika predsjednika Savjeta i glavnog koordinatora Savjeta

te članovi Savjeta:

– ministar nadležan za gospodarstvo, poduzetništvo i obrt

– ministar nadležan za rad i mirovinski sustav

– ministar nadležan za poljoprivredu

– ministar nadležan za financije

– ministar nadležan za demografiju, obitelj, mlade i socijalnu politiku

– ministar nadležan za državnu imovinu

– ministar nadležan za more, promet i infrastrukturu

– ministar nadležan za znanost i obrazovanje

– ministar nadležan za kulturu

– ministar nadležan za zaštitu okoliša i energetiku

– ministar nadležan za graditeljstvo i prostorno uređenje

– predstavnik Ureda Predsjednice Republike Hrvatske

– predsjednik Odbora za regionalni razvoj i fondove Europske unije Hrvatskoga sabora

– predstojnik Ureda predsjednika Vlade Republike Hrvatske

– župan Osječko-baranjske županije

– župan Vukovarsko-srijemske županije

– župan Virovitičko-podravske županije

– župan Požeško-slavonske županije

– župan Brodsko-posavske županije

– predsjednik Uprave društva Regionalna razvojna agencija Slavonije i Baranje d.o.o.

– direktor društva Agencija za razvoj Vukovarsko-srijemske županije HRAST d.o.o.

– ravnatelj ustanove VIDRA – Agencija za regionalni razvoj Virovitičko-podravske županije

– direktor društva Regionalna razvojna agencija Požeško-slavonske županije – PANORA d.o.o.

– direktor društva Centar za tehnološki razvoj – Razvojna agencija Brodsko-posavske županije d.o.o.

– predstavnik Udruge općina u Republici Hrvatskoj iz Slavonije

– predstavnik Udruge gradova u Republici Hrvatskoj iz Slavonije

– predstavnik Hrvatske gospodarske komore

– predstavnik Hrvatske obrtničke komore

– predstavnik Hrvatske udruge poslodavaca i

– rektor Sveučilišta Josipa Jurja Strossmayera u Osijeku.

Članovi Savjeta iz stavka 1. ove točke imaju svoje zamjenike, koji se imenuju iz redova državnih tajnika, zamjenika župana, zamjenika ravnatelja, zamjenika direktora i članova uprave. Za zamjenika člana predstojnika Ureda predsjednika Vlade Republike Hrvatske imenuje se zamjenik predstojnika Ureda.

Predsjednik Savjeta može, po potrebi, pozivati i druge osobe da sudjeluju u radu Savjeta.

III.

Zadaće Savjeta su:

– koordinacija provedbe projekata financiranih iz ESI fondova, Europskog gospodarskog prostora i nacionalnih izvora u okviru Projekta Slavonija, Baranja i Srijem

– praćenje pripreme i provedbe projekata financiranih iz ESI fondova u okviru pojedinačnih programa, Europskog gospodarskog prostora i nacionalnih izvora, u okviru Projekta Slavonija, Baranja i Srijem, s naglaskom na velike investicijske projekte

– koordinacija provedbe i praćenja korištenja Plana ulaganja za Europu i Europskog fonda za strateška ulaganja te drugih centraliziranih instrumenata Europske unije u okviru Projekta Slavonija, Baranja i Srijem

– usmjeravanje ulaganja u područje Slavonije, Baranje i Srijema na temelju strateškog okvira Republike Hrvatske i Europske unije

– praćenje razine rashoda koji se odnose na provedbu ESI fondova, Europskog gospodarskog prostora i nacionalnih izvora financiranja u okviru Projekta Slavonija, Baranja i Srijem

– davanje mišljenja i preporuka s ciljem otklanjanja administrativnih i drugih poteškoća za učinkovitu provedbu Projekta Slavonija, Baranja i Srijem.

Savjet također može obavljati i druge poslove koji su nužni za uspješnu provedbu Projekta Slavonija, Baranja i Srijem.

IV.

Administrativno-tehničke poslove za potrebe rada Savjeta obavlja Ministarstvo regionalnoga razvoja i fondova Europske unije.

V.

Sastanci Savjeta održavat će se na mjesečnoj razini.

VI.

Nadležna državna tijela i pravne osobe iz točke II. stavka 1. ove Odluke, u roku od osam dana od dana stupanja na snagu ove Odluke, pisano izvješćuju Ministarstvo regionalnoga razvoja i fondova Europske unije o imenovanim članovima i zamjenicima članova Savjeta.

VII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/17-04/57

Urbroj: 50301-25/25-17-2

Zagreb, 8. ožujka 2017.

Predsjednik
mr. sc. Andrej Plenković, v. r.